L 310/12
SL
Uradni list Evropske unije
1.12.2022
SKLEPI SKLEP SVETA (EU) 2022/2341 z dne 21. novembra 2022 o spremembi Sklepa (EU) 2021/1345 o pooblastilu za začetek pogajanj s Kolumbijo in Mehiko za sklenitev sporazumov o trgovini z ekološkimi proizvodi
SVET EVROPSKE UNIJE JE –
ob upoštevanju Pogodbe o delovanju Evropske unije in zlasti člena 207(4), prvi podostavek v povezavi s členom 218(3) in (4) Pogodbe,
ob upoštevanju priporočila Evropske komisije,
ob upoštevanju naslednjega:
(1)
Uredba (EU) 2018/848 Evropskega parlamenta in Sveta (1) določa možnost odobritve dostopa do trga Unije ekološkim proizvodom iz tretjih držav, ki so bile v okviru trgovinskega sporazuma priznane kot države s sistemom pridelave, ki izpolnjuje enake cilje in načela z uporabo pravil, ki zagotavljajo enako raven zagotavljanja skladnosti kot pravila Unije.
(2)
Svet je pooblastil Komisijo, da začne pogajanja o sporazumih o trgovini z ekološkimi proizvodi med Unijo ter Argentino, Avstralijo, Kanado, Kostariko, Indijo, Izraelom, Japonsko, Novo Zelandijo, Južno Korejo, Tunizijo in Združenimi državami s Sklepom Sveta (EU) 2021/1345 (2).
(3)
Komisija je začela pogajanja s Kolumbijo in Mehiko na podlagi Sklepa Sveta z dne 16. junija 2014 (3).
Ta sklep je vseboval omejitev trajanja pogajanj, ki jih ni bilo mogoče zaključiti pred iztekom roka.
(4)
Zato bi bilo treba začeti pogajanja za sklenitev sporazumov s Kolumbijo in Mehiko o trgovini z ekološkimi proizvodi.
Ta pogajanja bi morala potekati na podlagi pogajalskih smernic iz dodatka k Sklepu (EU) 2021/1345.
(5)
Zato je primerno spremeniti Sklep (EU) 2021/1345, da se v njegovo področje uporabe vključita Kolumbija in Mehika.
(6)
Pogajalske smernice iz dodatka k Sklepu (EU) 2021/1345 bi bilo treba spremeniti, da se vključijo sklicevanja na Kolumbijo in Mehiko.
(7)
Sklep (EU) 2021/1345 bi bilo zato treba ustrezno spremeniti –
(1) Uredba (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št.
834/2007 (UL L 150, 14.6.2018, str. 1).
(2) Sklep Sveta (EU) 2021/1345 z dne 28. junija 2021 o pooblastilu za začetek pogajanj z Argentino, Avstralijo, Kanado, Kostariko, Indijo, Izraelom, Japonsko, Novo Zelandijo, Južno Korejo, Tunizijo in Združenimi državami za sklenitev sporazumov o trgovini z ekološkimi proizvodi (UL L 306, 31.8.2021, str. 2).
(3) Sklep Sveta z dne 16. junija 2014 o pooblastilu za začetek pogajanj o sporazumih o trgovini z ekološkimi proizvodi med Evropsko unijo in tretjimi državami (glej dokument ST 10474/14 na http://register.consilium.europa.eu).